Mestské zastupiteľstvo v Žiline na základe § 6 a § 11 zákona č. 369/90 Zb. o obecnom zriadení vydáva toto všeobecne záväzné

NARIADENIE
mesta o vylepovaní plagátov a o živelných nápisoch
v meste Žilina

Číslo: 15/1993

§ 1

Účel nariadenia

Toto všeobecne záväzné nariadenie (ďalej len „nariadenie") sa vydáva v záujme zachovania čistoty a kultúrnosti životného prostredia mesta. Vymedzuje pojmy, práva a povinnosti fyzických a právnických osôb pri vylepovaní plagátov a odstraňovaní živelných nápisov na území mesta.

§ 2 

Základné pojmy

Na účely tohto nariadenia sa za:
1)	plagáty považujú papierové reklamy, propagačný materiál a iné tlačivá krátkodobého charakteru,
2)	pôvodcu plagátu považuje organizátor podujatia (v prípade neuvedenia organizátora vlastník alebo prenajímateľ priestorov podujatia), resp. fyzická alebo právnická osoba, ktorá propaguje výrobky, služby, resp. osoba, ktorá z obsahu plagátov môže byť považovaná za pôvodcu,
3)	správcu vylepovacích miest považuje fyzická alebo právnická osoba, ktorej formou rozhodnutia mesta Žiliny bolo povolené zriadiť alebo spracovať vylepovacie miesta,
4)	vylepovacie miesto považuje objekt, ktorý bol pre tento účel zriadený a je evidovaný mestským úradom (napr. betónové valce, plagátovacie dosky, vozidlá MHD a pod.),
5)	živelné nápisy považujú nápisy na budovách, objektoch a iných plochách, ktoré nie sú súčasťou vývesných tabúľ jednotlivých prevádzkární alebo povolených reklám (napr. nápisy sprejom a pod.).

§ 3 

Podmienky vylepovania plagátov a odstraňovanie živelných nápisov

1)	Vylepovanie plagátov sa vykonáva najmä prostredníctvom správcu vylepovacích miest, resp. organizácie, ktorá má na to povolenie mestského úradu.
2)	Každý plagát musí byť označený pečiatkou správcu, resp. poverenej organizácie s dátumom ukončenia platnosti povolenia. Pečiatka a dátum slúži pre kontrolu ako doklad o povolení vylepenia a zaplatení poplatkov podľa osobitných predpisov (Všeobecne záväzné nariadenie mesta č. 1/91 o miestnych poplatkoch, zákon SNR č. 72/1992 Zb. o miestnych poplatkoch, ktorý mení a doplna zákon SNR č. 544/1990 Zb.).

3)	Vylepovanie plagátov a písanie živelných nápisov na území mesta na miestach viditeľných z verejného priestranstva je okrem vylepovacích miest a súčasného súhlasu správcu, resp. poverenej organizácie, zakázané.
4)	Majiteľ (správca) alebo užívateľ objektu, na ktorého fasáde sa nachádzajú plagáty a ich zvyšky v rozpore s týmto nariadením, pokiaľ nie je známy ich pôvodca, je povinný tieto ihneď odstrániť.
5)	Správca vylepovacích miest je povinný udržovať vylepovacie miesta v riadnom stave, odstraňovať staré, neaktuálne alebo v zmysle bodu 2) nepovolené, plagáty alebo ich zvyšky.
6)	Majiteľ (správca) alebo užívateľ objektu, na ktorom sa nachádzajú živelné nápisy, je povinný tieto ihneď odstrániť.
7)	Správca vylepovacieho miesta sa pri svojej činnosti a spoplatňovaní plagátov riadi príslušnými predpismi (Všeobecne záväzné nariadenie mesta č. 1/91 o miestnych poplatkoch, zákon SNR č. 72/1992 Zb. o miestnych poplatkoch, ktorý mení a doplna zákon SNR č. 544/1990 Zb.).

§ 4 

Sankcie

1)	Mestská polícia a príslušné oddelenie mestského úradu kontroluje dodržiavanie tohto nariadenia.
2)	Za porušovanie nariadenia sa pôvodca plagátu postihuje, pokiaľ sa nepreukáže hodnoverným dokladom, že vylepovanie zadal správcovi, organizácii alebo inej osobe na to poverenej. V danom prípade bude postihovaný správca, resp. organizácia, u ktorej bolo vykonanie prác objednané.
3)	Mestská polícia je oprávnená ukladať a vyberať pokuty v blokovom konaní za priestupky, pri ktorých dochádza k porušovaniu ustanovení tohto nariadenia (§ 23, 47, 48 zákona č. 372/1990 Zb. o priestupkoch v znení neskorších predpisov).
4)	Primátor mesta môže pri porušovaní nariadenia uložiť podľa osobitných predpisov právnickej osobe pokutu do výšky 100 tisíc Sk (§ 13a, ods. 1, písm. a) zákona č. 481/1992 Zb. o obecnom zriadení).
5)	Pri porušení nariadenia možno fyzickej osobe uložiť pokutu do výšky 1000 Sk (§ 47 a 48 č. 372/1990 Zb. o priestupkoch v znení neskorších predpisov), resp. 3000 Sk (§ 23 zákona č. 372/1990 Zb. o priestupkoch v znení neskorších predpisov).
6)	Pokuta je príjmom mesta.
7)	Pokiaľ pri nepovolenom vylepovaní plagátov mimo vylepovacích miest dôjde k poškodeniu predmetu, resp. objektu najmä náteru, omietky, obkladu a pod. lepidlami a iným spôsobom, porušenie tohto nariadenia postihuje Polícia v súčinnosti s príslušným orgánom štátnej správy.

§ 5

Účinnosť

Toto nariadenie nadobúda účinnosť dňa 4. 1. 1994

Ing. Miroslav ADÁMEK v. r.					Ing. Ján SLOTA v. r.
prednosta MsÚ							primátor